b'\n_START_ARTICLE_\nNikola Bo\xc5\xa1kovi\xc4\x87\n_START_PARAGRAPH_\nNikola Bo\xc5\xa1kovi\xc4\x87 (Orahov Do, 1641. ili 1642. - Dubrovnik, 18. rujna 1721.), hrvatski trgovac iz Dubrova\xc4\x8dke Republike najpoznatiji kao otac znamenitog astronoma Ru\xc4\x91era.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je u Orahovom Dolu, malom mjestu nedaleko od Popovog polja. Otac mu se zvao Bo\xc5\xa1ko i po tome je dobio prezime. Imao je brata Petra koji je umro 1724. Nikola je do\xc5\xa1ao u Dubrovnik kao dje\xc4\x8dak kako bi bio \xc5\xa1egrt Rada Gle\xc4\x91evi\xc4\x87a koji ga je zatim otpremio u Novi Pazar u\xc4\x8diti od mjesnih trgovaca. Bo\xc5\xa1kovi\xc4\x87 se kasnije vratio u Dubrovnik kao bogat \xc4\x8dovjek. Njegova putovanja kroz Ra\xc5\xa1ku je opisao isusovac Riggeputti u djelu Relazione della Provincia della Rassia, koje je poslu\xc5\xbeilo kao materijal za djelo Illyricum sacrum koje govori o povijesti kr\xc5\xa1\xc4\x87anstva na Balkanu. Bo\xc5\xa1kovi\xc4\x87 opisuje povijesne i sakralne spomenike, uklju\xc4\x8duju\xc4\x87i nekoliko pravoslavnih samostana i kraljevskih pala\xc4\x8da, a tako\xc4\x91er govori i o otu\xc5\xbenom stanju Katoli\xc4\x8dke crkve u krajevima pod turskom vla\xc5\xa1\xc4\x87u. Nakon povratka u Dubrovnik \xc5\xbeeni Pavicu Betteru, poznatu Dubrovkinju talijanskog podrijetla. Imali su osmero djece, a drugo (Ru\xc4\x91er) \xc4\x87e postati najpoznatije._NEWLINE_Hrvatski i srpski povjesni\xc4\x8dari su u sporu oko podrijetla Bo\xc5\xa1kovi\xc4\x87a. Godine 1924. Jugoslavenska akademija znanosti i umjetnosti tvrdi kako su svi Bo\xc5\xa1kovi\xc4\x87i Srbi te kako je Nikola bio srpski pravoslavni kr\xc5\xa1\xc4\x87anin koji je pre\xc5\xa1ao na katoli\xc4\x8danstvo nakon dolaska u Dubrovnik. Godine 1995. je crnogorski povjesni\xc4\x8dar Slobodan \xc5\xa0\xc4\x87epanovi\xc4\x87 napisao knjigu O podrijetlu obitelji i korijenima predaka Ru\xc4\x91era Bo\xc5\xa1kovi\xc4\x87a i u njoj tvrdi kako je Nikola pre\xc5\xa1ao s pravoslavnog kr\xc5\xa1\xc4\x87anstva na katoli\xc4\x8danstvo i kako su Bo\xc5\xa1kovi\xc4\x87i podrijetlom iz Crne Gore. Godine 2012. srbijanski list Press objavio je \xc4\x8dlanak o srpstvu Nikole Bo\xc5\xa1kovi\xc4\x87a,, pozivaju\xc4\x87i se na izjavu predsjednika Srbije Borisa Tadi\xc4\x87a kako je Ru\xc4\x91er Bo\xc5\xa1kovi\xc4\x87 bio Srbin katolik. Hrvatski akademici odbacili su te tvrdnje govore\xc4\x87i kako Tadi\xc4\x87 mora ne\xc5\xa1to nau\xc4\x8diti, pa i kako je ispod razine komentirati takve tvrdnje.'